CELEX: 32022D0452
Language: bg
Date: 2022-03-18 00:00:00
Title: Решение (ОВППС) 2022/452 на Съвета от 18 март 2022 година за изменение на Решение 2014/486/ОВППС относно консултативна мисия на Европейския съюз за реформа в сектора на гражданската сигурност в Украйна (EUAM Ukraine)

21.3.2022   
               
               
                  BG
               
               
                  Официален вестник на Европейския съюз
               
               
                  L 92/3
               
            
         РЕШЕНИЕ (ОВППС) 2022/452 НА СЪВЕТА
         от 18 март 2022 година
         за изменение на Решение 2014/486/ОВППС относно консултативна мисия на Европейския съюз за реформа в сектора на гражданската сигурност в Украйна (EUAM Ukraine)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 42, параграф 4 и член 43, параграф 2 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 22 юли 2014 г. Съветът прие Решение 2014/486/ОВППС (1) относно консултативна мисия на Европейския съюз за реформа в сектора на гражданската сигурност в Украйна (EUAM Ukraine).
                  
               
                     (2)
                  
                  
                     На 23 февруари 2022 г. Руската федерация предприе непровокирана и неоправдана военна агресия срещу Украйна, която Европейският съвет осъди най-категорично в заключенията си от 24 февруари 2022 г.
                  
               
                     (3)
                  
                  
                     Военната агресия на Руската федерация доведе по-специално до поток от бежанци, бягащи от Украйна към територията на съседни държави членки.
                  
               
                     (4)
                  
                  
                     EUAM Ukraine вече не е в състояние да изпълнява пълноценно мандата си на територията на Украйна.
                  
               
                     (5)
                  
                  
                     В контекста на настоящите обстоятелства, EUAM Ukraine следва да оказва подкрепа на украинските власти, за да се улесни потока от бежанци от Украйна към съседни държави членки, и пропускането на хуманитарна помощ в Украйна.
                  
               
                     (6)
                  
                  
                     Поради това Решение 2014/486/ОВППС следва да бъде съответно изменено.
                  
               
                     (7)
                  
                  
                     EUAM Ukraine ще се провежда в обстановка, която може да се влоши и да възпрепятства постигането на целите на външната дейност на Съюза, предвидени в член 21 от Договора,
                  
               ПРИЕ НАСТОЯЩОТО РЕШЕНИЕ:
         
            Член 1
            В Решение 2014/486/ОВППС се вмъква следният член:
            
               
                  „Член 2а
                  Временни задачи
                  
                     1.   От 18 март 2022 г. до датата, на която Комитетът по политика и сигурност реши друго, EUAM Ukraine изпълнява временната допълнителна задача да предоставя съвети на съответните украинските органи, по-специално на украинската служба за гранична охрана, митническата служба и местните полицейски сили, с цел улесняване на потока от бежанци от Украйна към Полша, Румъния и Словакия, както и притокът на хуманитарна помощ към Украйна.
                  
                  
                     2.   С цел предоставяне на съвет на украинските органи, EUAM Ukraine също:
                     
                                 —
                              
                              
                                 съставя картина на състоянието на граничния трафик между Украйна и Съюза и улеснява обмена на информация за него между Украйна, държавите членки и институциите и агенциите на Съюза, по-специално Европейска агенция за гранична и брегова охрана (Frontex);
                              
                           
                                 —
                              
                              
                                 набелязва възможни подобрения и предоставя на украинските органи стратегически съвети по отношение улесняване на пресичането от бежанците и хуманитарната помощ на украинската граница със Съюза;
                              
                           
                                 —
                              
                              
                                 подпомага, подкрепя, наблюдава, напътства и предоставя съвети на украинските органи във връзка с управлението на граничния трафик на гранично-пропускателните пунктове.
                              
                           
                  
                     3.   С цел изпълнение на посочените в настоящия член временни допълнителни задачи в подкрепа на Украйна, части от EUAM Ukraine могат временно да бъдат базирани в Полша, Румъния или Словакия, като извършват своите дейности на място от украинската страна на гранично-пропускателните пунктове. За целта между EUAM Ukraine и тези държави членки може да бъдат сключвани договорености.“
                  
               
            
         
         
            Член 2
            Влизане в сила
            Настоящото решение влиза в сила в деня на приемането му..
         
         
            Съставено в Брюксел на 18 март 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  Решение 2014/486/ОВППС на Съвета от 22 юли 2014 г. относно консултативна мисия на Европейския съюз за реформа в сектора на гражданската сигурност в Украйна (EUAM Ukraine) (ОВ L 217, 23.7.2014 г., стр. 42).